ANAN ผ่านจุดต่ำสุดไปแล้ว ลุ้นงบไตรมาส 4 ฟื้นตัว!
ANAN ผ่านพ้นจุดต่ำสุด หุ้นวิ่งกระฉูด ลุ้นไตรมาส 4/60 งบฟื้นตัว ฟาก โบรกฯ ยังคงแนะ “ซื้อ” คาดช่วงที่เหลือของปีนี้รับรู้รายได้จาก Backlog กว่า 3 พันลบ.
23 พ.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท อนันดา ดีเวลลอปเม้นท์ จำกัด (มหาชน) หรือ ANAN หลังราคาหุ้นวานนี้ (23 พ.ย.) ปรับตัวขึ้นแรง โดยปิดตลาดที่ 6.60 บาท บวก 0.50 บาท หรือ 8.20% ด้วยมูลค่าซื้อขาย 326.44 ล้านบาท
โดยพบว่า ANAN รายงานผลการดำเนินงานประจำไตรมาส 3/60 มีกำไร 140.94 ล้านบาท ลดลง 44% จากปีก่อนมีกำไร 249.51 ล้านบาท หลังรายได้ขายบ้าน-ห้องชุดลดลงลดลง อย่างไรก็ตาม นักวิเคราะห์มองว่า ผลการดำเนินงานของ ANAN ได้ผ่านจุดต่ำสุดไปแล้ว และคาดว่าในไตรมาส 4/60 ANAN จะรับรู้รายได้จากงานในมือปัจจุบันราว 3.7 พันล้านบาท ซึ่งจะส่งผลให้ผลประกอบการในไตรมาส 4/60 สามารถฟื้นตัวได้ดี

ด้าน นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” ANAN ให้ราคาเป้าหมาย 7.20 บาทต่อหุ้น แม้จะรายงานผลประกอบการ ไตรมาส 3/60 ที่ 141 ล้านบาท ลดลง 44% เทียบจากปีก่อน โดยผลประกอบการต่ำกว่าคาดจากยอดโอนที่อ่อนแอ แต่ยังคาดว่ายอดโอนจะเพิ่มขึ้นในไตรมาส 4/60
ทั้งนี้จากงานในมือปัจจุบัน (ที่รับรู้รายได้ในงบกำไรขาดทุน) ที่ 5.5 พันล้านบาท ซึ่งคาดว่าจะรับรู้รายได้ 3.7 พันล้านบาทในไตรมาส 4/60 และที่เหลือในปี 61 แต่อย่างไรก็ตาม งานในมืออีก 5.4 หมื่นล้านบาทของโครงการ JV จะทำให้ยังคงประมาณการในปี 60-61 อัตรากำไรขั้นต้นอยู่ที่ 35% และ S&amp;A ต่อยอดขายอยู่ที่ 20% จากทั้งปี
สำหรับโครงการ JV คาดว่าจะมีส่วนแบ่งกำไร 600 ล้านบาท และ 1.1 พันล้านบาทในปี 60-61 บริษัทได้มีการปรับลดยอดการเปิดตัวโครงการลงจาก 17 โครงการ เป็น 16 โครงการในปี 60 ซึ่งมี 7 โครงการเป็น JV
ส่วน นักวิเคราะห์ บล.เอเชีย เวลท์ ระบุในบทวิเคราะห์ แนะนำซื้อ ANAN ให้ราคาเป้าหมายที่ 7.05 บาทต่อหุ้น อ้างอิง PER 11x จากกำไรสุทธิในปี 2561 โดยคาดว่าจะได้เห็น Profit Sharing ในไตรมาส 4/60 เป็นบวก
ทั้งนี้เป็นผลจากการโอนรับรู้รายได้ของโครงการ JV ทั้งหมด 5 โครงการ ได้แก่ Ashton Asoke, Ideo Tha Phra, Ideo O2, Ideo Q Siam Ratchathewi และ Ideo Mobi Bangsue จึงคาดว่าจะมีกำไรที่ 890 ล้าน ส่งผลให้ Profit sharing ทั้งปีจากขาดทุนจะพลิกกลับมาเป็นบวกที่ 419 ล้านบาท นอกจากนี้ยังคาดว่าในปีหน้า กำไรจะดีขึ้นอย่างเห็นได้ชัดเนื่องจากมี Backlog พร้อมรับรู้เป็นรายได้อยู่ในระดับที่สูง บวกกับกำไรที่รับรู้จากโครงการ JV
ส่วน Price Pattern ของ ANAN ยังคงมีความแข็งแกร่งอย่างมากในแนวโน้มหลักที่เป็นแนวโน้มขาขึ้น จากการเกิดทั้ง Daily, Weekly, &amp; Monthly Buy Signal เมื่อพิจารณา Price Pattern ของ ANAN บ่งบอกว่าจะได้เห็นการทำ New High อย่างต่อเนื่อง
ขณะที่ นักวิเคราะห์ บล.โกลเบล็ก แนะนำลงทุน ANAN ซึ่งคาดว่าผลการดำเนินงานได้ผ่านจุดต่ำสุดไปแล้ว และน่าจะพลิกฟื้นได้ในไตรมาส 4/60